Source: http://alkotmanybirosag.hu/sugo
Timestamp: 2017-05-30 11:07:07
Document Index: 17824145

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Alkotmánybíróság - Súgó
A határozat- és ügykereső használata
A keresővel az Alkotmánybíróság döntései és folyamatban lévő ügyei között lehet keresni, valamint szűrést végezni a keresőmezőkben megadott szempontok alapján.
Ha a keresés eredménye túl nagy számú találatot eredményezne, a kereső nem adja ki a találati listát. Ilyen esetben adjon meg további szűrési feltételeket.
A találati lista elején a befejezett ügyek találhatóak a döntés számának feltüntetésével, csökkenő időbeli sorrendben (elől a frissebb döntések), ezt követően pedig a még folyamatban lévő ügyek az ügy indulásának megfelelően, csökkenő időbeli sorrendben (elől a később indult ügyek), az ügyszám feltüntetésével.
A keresőmezők között „ÉS" kapcsolat van, a keresés eredményeként tehát azon ügyek jelennek meg, melyek az összes megadott keresési szempontnak megfelelnek. Ugyancsak „ÉS" kapcsolat van a szabadszöveges mezőkbe írt szavak között. Ezekben a mezőkben a keresésbe a keresett szó toldalékolt alakjai is bevonhatók, ha a keresett szó (vagy töredéke) végére *-ot teszünk. A * általában több betűt helyettesíthet, míg egy betű ?-lel helyettesíthető.
Az egyes szűrési feltételeket tartalmazó mezőkkel kapcsolatos tudnivalók:
A döntés sorszáma, évszáma:Ebben a mezőben a döntéseknek (határozatoknak és végzéseknek) a Magyar Közlönyben (valamint 2012. január 1-ét követően Az Alkotmánybíróság Határozatai című hivatalos lapban) a közzététel során kapott sorszáma és évszáma alapján lehet keresni.
Ha csak az évszám mezőt tölti ki, akkor az abban az évben született valamennyi döntést kapja meg. Javasoljuk azonban, hogy ilyen esetben további feltételt is adjon meg.
Az ügy ügyszáma, évszáma:Ebben a mezőben az ügyek alkotmánybírósági ügyszámára lehet keresőkérdést feltenni, függetlenül attól, hogy folyamatban lévő vagy döntéssel befejezett ügyről van szó.
Az ügyszám mezőben csak az ügyszám arabszámú sorszámát kell megadni, betűjel vagy római szám nélkül (tehát a IV/100/2012. számú ügyben csak a „100"-at, a 445/B/1998. számú ügyben csak a „445”-öt).
Ha az ügyben döntés született, akkor a keresés eredménye a döntés számán fog megjelenni.
Ha csak az évszám mezőt tölti ki, akkor az abban az évben indult valamennyi ügyet kapja meg. Javasoljuk azonban, hogy ilyen esetben további feltételt is adjon meg.
Rendelkező rész (szöveges keresés):Az ebbe a mezőbe szabadon beírt szavakkal a döntések rendelkező részeiben lehet keresni. A rendelkező rész a határozat vagy végzés azon része, amely az Alkotmánybíróságnak az ügyben vizsgált kérdésekre vonatkozó döntését tartalmazza.
Indokolás (szöveges keresés):Az ebbe a mezőbe szabadon beírt szavakkal a döntések indokolásában lehet keresni. Az indokolás az a döntéssel kapcsolatos álláspont részletes ismertetését tartalmazza. Itt található a vizsgált jogszabály vagy bírói döntés kifogásolt részének a szövege is. Az Alkotmánybíróságnak az alkotmányossági kérdésekben kialakított, későbbi gyakorlatát meghatározó elvi álláspontjai többnyire a döntések indokolásából ismerhetők meg.
Különvélemények és párhuzamos indokolások (szöveges keresés):Az ebbe a mezőbe szabadon beírt szavakkal a különvéleményekben és a párhuzamos indokolásokban lehet keresni. A különvélemény az alkotmánybírónak a többségi állásponttól (a döntés rendelkező részétől) eltérő álláspontját és ennek indokait tartalmazza, a párhuzamos indokolásban pedig a döntéssel (rendelkező résszel) egyetértő alkotmánybíró fejti ki a többségétől eltérő indokolását.
Előadó alkotmánybíró:Ebben a mezőben a döntések előadó alkotmánybírói közül lehet választani. Az előadó alkotmánybíró a testületi döntések tervezetét előkészítő alkotmánybíró.
Indítványozók típusa:Ebben a mezőben az indítványozók típusa közül lehet választani a 2012. január 1-ét követően indult ügyek esetében.
Eljárás típusa:Ebben a mezőben a 2012. január 1-ét követően indult ügyek esetében ki lehet választani, hogy az eljárás az Alkotmánybíróság melyik hatásköre alapján indult.
Az ügy állapota:Ebben a mezőben választhat, hogy csak a befejezett vagy csak a folyamatban lévő ügyekben akar-e keresni. Ha nem jelöli ki egyiket sem, a kereső mindkét adatbázisban keresni fog.
Alkotmányjogi panasz ügyek állapota:Ebben a mezőben a 2012. január 1-ét követően indult alkotmányjogi panaszokon (IV-es ügyszámú ügyeken) belül lehet szűrni az ügy állapotának megfelelően (pl. befogadott, befogadási döntésre váró, befejezett stb.).
Az ügyben érintett jogszabály címe vagy bírói döntés sorszáma (szöveges keresés):Ebben a mezőben az indítványozó által kifogásolt jogszabályok és bírói döntések között lehet keresni azok címe, illetve sorszáma alapján. Mivel szabadszöveges keresésről van szó, a keresett szöveget vagy sorszámot pontosan kell megadni, illetve célszerű *-gal ellátott szövegcsonkra keresni.
Az indítvány lényege (a 2012. január 1-ét követően indult ügyekben):Ebben a mezőben az indítványok lényegének rövid ismertetéseiben lehet keresni a 2012. január 1-ét követően indult ügyek esetében.
Tárgyszavak (a 2012. január 1-ét követően hozott döntésekben):Ebben a mezőben az Alkotmánybíróság Határozatai című éves kötetek 2012 évet követően megjelent köteteiben található tárgymutatók tárgyszavai alapján lehet keresni a 2012. január 1-ét követően hozott döntésekben.
A Ctrl gomb egyidejű nyomvatartása mellett több szűrőelem is kiválasztható, és ilyen esetben azt is ki lehet választani, hogy az egyes elemek közötti kapcsolat „És″ vagy „Vagy″ legyen.
Az Alaptörvény hivatkozott rendelkezései (a 2012. január 1-jét követően hozott döntésekben):Ebben a mezőben az Alaptörvény érdemben hivatkozott, illetve értelmezett rendelkezései alapján lehet keresni a 2012. január 1-ét követően hozott döntésekben.
Alkotmányos követelményt megállapító döntések (a 2012. január 1-ét követő ügyekben):Ebben a mezőben azokat a 2012. január 1-ét követően hozott döntéseket lehet keresni, melyekben az Alkotmánybíróság alkotmányos követelményt mondott ki.
Az 1990 óta megállapított valamennyi alkotmányos követelményt tartalmazó táblázat az Ügyek/Egyéb menüpont alatt érhető el >>
AKTUÁLIS2017.05.24 Alkotmánybírósági HírlevélAlkotmánybírósági Hírlevél címmel elektronikus tájékoztató kiadványt indított az Alkotmánybíróság. KERESÉS ÉS SZŰRÉS AZ ÜGYEKBEN